Der fulgte en overraskelse af de glædelige med, da Nordjyllands Internat og Pension fik indleveret 13 labrador-hunde kort før jul . Den ene af dem, Dagmar, var nemlig drægtig med tre hvalpe. De blev født hos en af Dyrenes Beskyttelses plejefamilier. - Når vi har dyreværnssager, hvor mange hunde har gået sammen, så får vi altid tæverne scannet for, om der skulle være hvalpe. Det viste sig med Dagmar, og der var faktisk heller ikke lang tid at løbe på, siger Karina Fisker, Internatchef ved Dyrenes Beskyttelse. Hvalpene fylder otte uger på torsdag og er klar til adoption sammen med deres mor. De små, brune pelsklumper har fået navnene Ditlev, Didrik og Diana. - Da vi fik det første kuld hvalpe, skulle de hedde noget med A, og nu er vi nået til fjerde kuld, så de hedder alle noget med D, siger Karina Fisker, mens hvalpene tumler okring hende. Kræver meget Hos plejefamilien har de fået masser af kærlighed og har lært at klare sig i forskellige situationer. Men det bliver ikke en loppetjans at blive ny ejer for en af hundene. Alle hvalpene skal nemlig  fungere som brugshunde, og træningen skal fortsætte hos den nye ejer. - De skal trænes med hver eneste dag. Så det kræver rigtig meget, siger Karina Fisker, der allerede kan spotte hvalpenes forskellige personligheder. - Der er ingen tvivl om, at Diana er banditten og den, der er allernmest gang i, mens Ditlev er mere tilbagelænet. Ansøgning og "hvalpe-samtale" Hvalpene får ikke deres nye hjem efter først-til-mølle-princippet. De nye ejere bliver nøje udvalgt, som hvis de skulle søge et job. - Vi gør rigtig meget ud af processen, inden hundene skal ud i et nyt hjem. Så vi beder folk om at sende en ansøgning og fortælle os om, hvad de kan tilbyde de her små dejlige størrelser, siger Karina Fisker. Karina og hendes kolleger udvælger de bedst egnede kandidater ud fra ansøgningerne, som kommer ind til et interview. - Så taler vi det hele igennem igen og forklarer folk, hvad det betyder at få en hundehvalp, der er så aktiv som de her. Og først derefter får man lov til at møde dem, forklarer hun. - Man kan godt risikere, at vi vurderer, at det ikke er det rigtige match. Se, hvad ansøgningen skal indebære herunder:

Opsummering:
Moren er en labradorblanding med jagtlinjer, og faren kendes ikke, meddeler et nordjysk internat om et kuld hvalpe, der nu skal have nyt hjem.